DECIZIA CONSILIULUI
din 30 ianuarie 2007
privind autorizarea Estoniei, Sloveniei, Suediei și Regatului Unit de a aplica o măsură specială de derogare de la articolul 167 din Directiva 2006/112/CE privind sistemul comun de taxă pe valoarea adăugată
(2007/133/CE)
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Directiva 2006/112/CE a Consiliului din 28 noiembrie 2006 privind sistemul comun de taxă pe valoarea adăugată (1) și, în special, articolul 395 alineatul (1),
având în vedere propunerea Comisiei,
întrucât:
(1)
În conformitate cu articolul 27 din a Șasea Directivă 77/388/CEE a Consiliului din 17 mai 1977 privind armonizarea legislațiilor statelor membre referitoare la impozitele pe cifra de afaceri - sistemul comun de taxă pe valoarea adăugată: baza unitară de evaluare (2), Regatul Unit a fost autorizat prin Decizia 97/375/CE (3), prin derogare de la articolul 17 alineatul (1) din directiva menționată și în scopul utilizării unui sistem opțional în care taxa este contabilizată pe baza încasărilor și plăților în numerar (contabilitatea de casă), să amâne dreptul de deducere a TVA aferentă intrărilor de la persoanele impozabile care contabilizează TVA aferentă ieșirilor pentru livrările lor atunci când au încasat prețul de la clienții lor, în conformitate cu articolul 10 alineatul (2) paragraful al treilea a doua liniuță din directiva menționată, până când TVA aferentă intrărilor va fi fost plătită furnizorului.
(2)
Printr-o scrisoare înregistrată de Secretariatul General al Comisiei la 26 ianuarie 2006, Regatul Unit a solicitat o prelungire cu trei ani a respectivei derogări. Regatul Unit a solicitat de asemenea ca plafonul cifrei de afaceri pentru sistemul simplificat de contabilitate de casă să fie majorat de la 660 000 GBP la 1 350 000 GBP.
(3)
Printr-o scrisoare înregistrată de Secretariatul General al Comisiei la 31 august 2006, Estonia a solicitat o derogare de la articolul 17 alineatul (1) din Directiva 77/388/CEE prin intermediul căreia TVA să devină deductibilă la persoana impozabilă atunci când furnizorul este plătit. Această amânare a deducerii se aplică doar în condițiile unui sistem simplificat de contabilitate de casă, în conformitate cu care persoanele impozabile contabilizează TVA aferentă ieșirilor pentru livrările lor atunci când au încasat prețul de la clienții lor, în conformitate cu articolul 10 alineatul (2) al treilea paragraf liniuța a doua din directiva menționată. Estonia a solicitat ca sistemul de contabilitate de casă să se limiteze la persoanele impozabile clasificate, în conformitate cu dreptul estonian, în categoria întreprinderilor individuale.
(4)
Printr-o scrisoare înregistrată de Secretariatul General al Comisiei la 27 iunie 2006, Slovenia a solicitat o derogare de la articolul 17 alineatul (1) din Directiva 77/388/CEE prin intermediul căreia TVA să devină deductibilă la persoana impozabilă atunci când furnizorul este plătit. Această amânare a deducerii se va aplica doar în cadrul unui sistem simplificat de contabilitate de casă, în conformitate cu care persoanele impozabile contabilizează TVA aferentă ieșirilor pentru livrările lor atunci când au încasat prețul de la clienții lor, în conformitate cu articolul 10 alineatul (2) al treilea paragraf liniuța a doua din directiva menționată. Slovenia a solicitat ca plafonul cifrei de afaceri pentru sistemul simplificat de contabilitate de casă să fie stabilit la 208 646 EUR.
(5)
Printr-o scrisoare înregistrată de Secretariatul General al Comisiei la 6 aprilie 2006, Suedia a solicitat o derogare de la articolul 17 alineatul (1) din Directiva 77/388/CEE prin intermediul căreia TVA să devină deductibilă la persoana impozabilă atunci când furnizorul este plătit. Această amânare a deducerii se va aplica doar în condițiile unui sistem simplificat de contabilitate de casă, în conformitate cu care persoanele impozabile contabilizează TVA aferentă ieșirilor pentru livrările lor atunci când au încasat prețul de la clienții lor, în conformitate cu articolul 10 alineatul (2) al treilea paragraf liniuța a doua din directiva menționată. Suedia a solicitat ca plafonul cifrei de afaceri pentru sistemul simplificat de contabilitate de casă să fie stabilit la 3 000 000 SEK.
(6)
În conformitate cu articolul 27 alineatul (2) din Directiva 77/388/CEE, Comisia a informat celelalte state membre cu privire la solicitarea Estoniei printr-o scrisoare din 6 octombrie 2006, cu privire la solicitarea Sloveniei printr-o scrisoare din 6 octombrie 2006, cu privire la solicitarea Suediei printr-o scrisoare din 4 octombrie 2006 și cu privire la solicitarea Regatului Unit printr-o scrisoare din 6 octombrie 2006. Printr-o scrisoare din 6 octombrie 2006, Comisia a notificat Suedia, iar prin scrisori din 9 octombrie 2006, Comisia a notificat Estonia, Slovenia și Regatul Unit că deține toate informațiile pe care le consideră necesare pentru evaluarea solicitărilor lor.
(7)
Directiva 77/388/CEE a fost reformulată și abrogată prin Directiva 2006/112/CE. Trimiterile la dispozițiile primei directive trebuie interpretate ca trimiteri la cea de-a doua directivă.
(8)
Contabilitatea de casă reprezintă o măsură de simplificare adresată întreprinderilor mici și mijlocii. În ceea ce privește Regatul Unit, majorarea plafonului pentru sistemul simplificat va permite unui număr mai mare de firme să opteze pentru acest sistem. Majorarea plafonului cifrei de afaceri ar face ca sistemul să se adreseze unui număr suplimentar potențial de 57 000 de operatori economici. Derogarea solicitată de Estonia va permite unui număr de 5 700 de operatori economici să utilizeze sistemul de contabilitate de casă. În cazul Sloveniei, 62 000 de operatori economici vor putea alege să folosească sistemul de contabilitate de casă. În ceea ce privește Suedia, sistemul va fi disponibil unui număr de 630 000 de operatori economici.
(9)
Derogările solicitate de Estonia, Slovenia, Suedia și Regatul Unit pot fi acceptate având în vedere procentul de operatori economici eligibili care ar putea opta pentru acest sistem simplificat și durata limitată.
(10)
Având în vedere că persoanele care au aplicat în trecut acest sistem opțional trebuie să îl poată utiliza în continuare fără întrerupere, autorizația acordată Regatului Unit ar trebui să se aplice de la data încetării aplicării Deciziei 97/375/CE. De asemenea, având în vedere că acest lucru ar permite unui număr mai mare de persoane impozabile să adopte sistemul de la începutul anului contabil, statelor membre vizate trebuie să li se permită să pună regimul opțional la dispoziție începând cu 1 ianuarie 2007.
(11)
Derogarea în cauză nu afectează cuantumul global al veniturilor din impozite ale statelor membre colectate în etapa consumului final și, în consecință, nu are un efect negativ asupra resurselor proprii ale Comunităților Europene provenite din TVA.
(12)
Ținând seama de urgența chestiunii, în vederea evitării unui vid de reglementare, este imperios necesar să se acorde o exceptare de la termenul de șase săptămâni menționat la punctul I (3) din Protocolul privind rolul parlamentelor naționale în Uniunea Europeană, anexat la Tratatul privind Uniunea Europeană și la tratatele de instituire a Comunităților Europene,
DECIDE:
Articolul 1
Prin derogare de la articolul 167 din Directiva 2006/112/CE a Consiliului, Estonia, Slovenia, Suedia și Regatul Unit sunt autorizate să amâne dreptul de deducere a taxei aferentă intrărilor aplicate persoanelor impozabile, conform definiției din al doilea alineat, până ce taxa aferentă intrărilor va fi fost plătită furnizorilor lor.
Persoanele impozabile în cauză trebuie să folosească un sistem în cadrul căruia să contabilizeze TVA aferentă ieșirilor pentru livrările lor atunci când au încasat prețul de la clienții lor. Acestea trebuie să aibă o cifră de afaceri anuală de cel mult 208 646 EUR în cazul Sloveniei, 3 000 000 SEK în cazul Suediei și 1 350 000 GBP în cazul Regatului Unit sau, în cazul Estoniei, trebuie să fie înregistrate ca întreprinderi individuale.
Articolul 2
Decizia 97/375/CE se abrogă.
Articolul 3
Prezenta decizie se aplică de la 1 ianuarie 2007 până la 31 decembrie 2009.
Articolul 4
Prezenta decizie se adresează Republicii Estonia, Republicii Slovenia, Regatului Suediei și Regatului Unit al Marii Britanii și Irlandei de Nord.
Adoptată la Bruxelles, 30 ianuarie 2007.